作者:武元衡
標題:德宗皇帝輓歌詞三首
內容:道啟軒皇聖，威揚夏禹功。謳歌亭育外，文武盛明中。日月光連璧，煙塵屏大風。為人祈福處，臺樹與天通。聖曆□勤政，瑤圖慶運長。壽宮開此地，仙駕緲何鄉。風斷清笳調，雲愁綠旆揚。上升知不恨，弘濟任城王。嘗聞閶闔前，星拱北辰籙。今來大明祖，輦駕橋山曲。松柏韻幽音，魚龍焰寒燭。歲歲秋風辭，兆人歌不足。